ક્રિએટિવિટીની બાબતમાં બોલિવૂડમાં એંસીનો દાયકો કંગાળ ગણાય છે. કેમ કે, એ વખતે મોટાભાગે પોટબોઇલર ટાઇપની મસાલા ફિલ્મો અને સાઉથની રિમેક ફિલ્મો જ બની રહી હતી. એ ફિલ્મોમાં શ્રીદેવી લગભગ ફ્રન્ટ રનર હતી. ઇન ફૅક્ટ, શ્રીદેવીની પહેલી હિન્દી ફિલ્મ ‘સોલવાં સાવન’ પણ એની જ તમિળ ફિલ્મ ’16 વયાથિનિલે’ (ગુજરાતીઃ ૧૬ વર્ષની ઉંમરે)ની હિન્દી રિમેક હતી. એની ‘સદમા’, ‘હિમ્મતવાલા’, ‘તોહફા’, ‘મવાલી’, ‘કલાકાર’, ‘મકસદ’, ‘આખરી રાસ્તા’ જેવી ઢગલાબંધ અને મોસ્ટ્લી હિટ ફિલ્મો પણ સાઉથની ફિલ્મોની સીધી રિમેક જ હતી. એટલે સ્ટાર્સ હોય કે રિમેડ ફિલ્મો, શ્રીદેવીએ અત્યંત ઇન્ટરેસ્ટિંગ પરિવર્તનના દોરમાં કામ કર્યું હતું. એણે શૂટ શરૂ થઈ ગયા પછીયે સ્ક્રિપ્ટનાં ઠેકાણાં ન હોય ત્યાંથી લઇને, માન રાખવા માટે કરાતી ફિલ્મો અને અત્યારના એકદમ પ્રોફેશનલ માહોલમાં પણ કામ કરેલું.